DA Den Europæiske Unions Tidende CE 78/381

(2004/C 78 E/0403)

SKRIFTLIG FORESPØRGSEL E-1668/03

af Charles Tannock (PPE-DE) til Kommissionen

(19. maj 2003)

Om: Krænkelse af menneskerettigheder i Vestsahara

Hvilke foranstaltninger agter Kommissionen at træffe for at gennemføre artikel 2 i associeringsaftalen mellem EF og Kongeriget Marokko på baggrund af de påståede krænkelser af menneskerettighederne over for folk i Vestsahara og opløsning af den ikke-statslige organisation for beskyttelse af Saharas indbyggeres menneskerettigheder og »Forum for Sandhed og Retfærdighed«: Saharasektionen.

Agter Kommissionen at rejse sagen vedrørende Ali Salem Tamek, som af Amnesty International betragtes som samvittighedsfange, og er dømt til to års fængsel på grundlag af indrømmelser, som i følge denne organisation, er blevet fremtvunget ved tortur?

Agter Kommissionens delegation i Rabat at sende observatører til retssagerne vedrørende menneskerettighedsaktivister fra Vestsahara?

Endelig, hvilke følger vil denne uløste konflikt få for Marokkos økonomi og sociale udvikling, og hvilke bestræbelser har Kommissionen gjort for at hjælpe den marokkanske regering med at finde en løsning på denne langvarige konflikt til fordel for folk i Marokko og Vestsahara?

Svar afgivet på Kommissionens vegne af Christopher Patten

(16. juni 2003)

Respekten for menneskerettighederne er et fundamentalt spørgsmål i EU's forhold til tredjelande. Artikel 2 i associeringsaftalerne giver EU et grundlag for at udvikle en positiv dialog og et produktivt samarbejde med middelhavspartnerne om respekten for menneskerettighederne og de grundlæggende frihedsrettigheder samt retsstatsprincippet.

Med henblik på at strukturere denne dialog udsendte Kommissionen den 22. maj 2003 en meddelelse, der skulle styrke EU's aktioner for menneskerettigheder og demokratisering med partnere i Middelhavsområdet (1), bl.a. på basis af de eksisterende Euro-Middelhavsassocieringsaftaler.

Meddelelsen fastlægger retningslinjer for, hvordan man bedst kunne udnytte de instrumenter, der er til EU og dets middelhavspartneres rådighed, til effektivt at nå deres fælles mål om at fremme demokratiet og beskytte de universelle menneskerettigheder og grundlæggende friheder. Den foreslår ti konkrete henstillinger til forbedring af dialogen mellem EU og dens middelhavspartnere samt et EU's finansieret samarbejde om menneskerettighedsspørgsmål. Gennemførelsen vil blive styrket ved indbyrdes komplementaritet på tre niveauer: mellem den politiske dialog og den finansielle bistand, mellem MEDA-programmet og støtten fra Det Europæiske Initiativ for Demokrati og Beskyttelse af Menneskerettighederne (EIDHR) og endelig mellem den nationale og den regionale dimension.

Meddelelsen skulle skabe de konkrete rammer for at engagere middelhavspartnerne, som f.eks. Marokko, i en fortsat og substantiel dialog om alle spørgsmål om menneskerettigheder og demokrati, herunder, hvis det viser sig hensigtsmæssigt, spørgsmål om specifikke sager.

I denne kontekst ønsker Kommissionen at forsikre det ærede medlem om, at den følger den specifikke sag, som han henviser til i sit skriftlige spørgsmål. De humanitære og menneskeretlige aspekter af konflikten i Vestsahara har fortsat og længe været genstand for Kommissionens bekymring, og der er etableret kontakter med alle partnerne i området om dette spørgsmål.

Den uløste konflikt i Vestsahara stiller klart store krav til Marokkos menneskelige og finansielle ressourcer, som ellers kunne være anvendt til andre formål. Desuden har konflikten konsekvenser for Marokkos politiske position (som hovedsagelig har til formål at bevare, hvad landet betragter som sin territoriale integritet) samt for den økonomiske politik (hvilket især går ud over den regionale integrationsproces).

Endelig støtter Kommissionen fuldt ud den indsats, som FN's Generalsekretær har gjort for at finde en løsning, der er gensidigt acceptabel for alle de involverede parter i konflikten i Vestsahara.

(1) KOM(2003) 294 endelig udg.